ORDE do 13 de setembro de 2010 pola que se establecen as bases reguladoras e se convocan subvencións en réxime de concorrencia competitiva ás entidades privadas sen ánimo de lucro para a realización de programas de carácter sociosanitario.
CONSELLERÍA DE SANIDADE — III. OUTRAS DISPOSICIÓNS — 22/09/2010

No Decreto 310/2009, do 28 de maio, establécese a estrutura orgánica da Consellería de Sanidade, correspondéndolle a esta as competencias en materia de sanidade, de acordo co Estatuto de autonomía de Galicia e nos termos sinalados pola Constitución Española.
O Servizo Galego de Saúde, organismo autónomo de carácter administrativo, foi creado pola Lei 1/1989, do 2 de xaneiro, modificada pola Lei 8/1991, do 23 de xullo, e está adscrito á Consellería de Sanidade. No Decreto 311/2009, do 28 de maio, fíxase a estrutura orgánica do Servizo Galego de Saúde, de conformidade coa disposición transitoria do Decreto 83/2009, do 21 de abril, e os seus fins e funcións regúlanse no capítulo I do título VI da Lei 8/2008, do 10 de xullo, de saúde de Galicia.
A Lei 8/2008, do 10 de xullo, de saúde de Galicia, sinala no artigo 136 que a atención sociosanitaria deberá atender as diferentes necesidades das persoas baixo criterios de igualdade, equidade, accesibilidade, universalidade e complementariedade na acción das diferentes administracións. A Consellería de Sanidade fomentará tamén actuacións integrais sociais e sanitarias ante aquelas circunstancias de dependencia, cronicidade e discapacidade ou outras en que a cooperación dos dous sistemas comporte vantaxes sociais e asistenciais.
O artigo 53 desta lei considera atención sociosanitaria o conxunto de coidados sanitarios e daqueloutros que lles correspondan dentro do sistema de servizos sociais establecido na súa normativa específicica, destinados a aqueles pacientes, xeralmente crónicos, que polas súas especiais características poden beneficiarse da atención simultánea e sinérxica dos servizos sanitarios e sociais para aumentar a súa autonomía, paliar as súas limitacións ou sufrimentos e facilitar a súa reinserción social. No eido sanitario, a atención sociosanitaria comprenderá: os coidados sanitarios de longa duración, a atención sanitaria á convalecencia e a rehabilitación en pacientes con déficit funcional recuperable. Ademais, establece que a continuidade da atención sociosanitaria será garantida polos servizos sanitarios e sociais mediante unha coordinación efectiva entre as administracions públicas correspondentes.
Tendo en conta estas premisas, promóvese unha liña de subvencións para aqueles colectivos dependentes e afectados por enfermidades crónicas con déficits funcionais non recuperables e que necesiten coidados de mantemento de longa duración e actividades de rehabilitación e apoio para o mantemento da súa autonomía dentro da comunidade.
O Decreto 389/1994, do 15 de decembro, polo que se regula a saúde mental en Galicia, e o Plan estratéxico de saúde mental 2006-2011 teñen por obxecto establecer as directrices xerais de actuación en saúde mental e asistencia psiquiátrica, a regulación dos dispositivos dirixidos á promoción e protección da saúde mental, prevención das enfermidades psíquicas e a asistencia, rehabilitación e integración dos enfermos mentais. Asegurar que estas persoas poidan manter aquelas habilidades psíquicas, emocionais, sociais e intelectuais que necesitan para vivir e relacionarse na comunidade debe ser un fin da rehabilitación.
Neste sentido, o Plan estratéxico de saúde mental establece, entre outros programas, os de atención a problemas relacionados co consumo prexudicial de alcohol, o apoio á rehabilitación e á abstinencia, así como a prevención de recaídas.
A Consellería de Sanidade e o Servizo Galego de Saúde, a través da Subdirección Xeral de Xestión Sociosanitaria e Saúde Mental, ocúpanse da programación, coordinación e xestión de accións e medidas dirixidas a sectores con especiais necesidades sociosanitarias.
Así mesmo, esta Subdirección Xeral de Xestión Sociosanitaria e Saúde Mental é o órgano encargado de asesorar, coordinar e supervisar as directrices e accións de carácter sociosanitario que se desenvolvan no ámbito da Comunidade Autónoma de Galicia. Entre outros, ten o obxectivo xeral de colaborar e cooperar con institucións públicas e privadas, así como con asociacións sen ánimo de lucro, para desenvolver e xestionar programas de carácter sociosanitario. Conscientes da importancia que as ditas asociacións teñen para desenvolvelos en cada un dos colectivos mencionados, foméntase a súa realización mediante novos programas e oriéntanse os actualmente existentes cara ás necesidades de carácter sociosanitario formuladas por estes colectivos mediante unha liña de subvencións correntes con cargo aos orzamentos xerais da Comunidade Autónoma de Galicia.
Por todo o exposto, conforme o establecido na Lei 9/2007, do 13 de xuño, de subvencións de Galicia e polo Decreto 11/2009, do 8 de xaneiro, polo que se aproba o seu regulamento, así como na Lei 4/2006, do 30 de xullo, de transparencia e de boas prácticas na Administración pública galega; de acordo coas facultades que me atribúen os artigos 34.6º e 38 da Lei 1/1983, do 22 de febreiro, reguladora da Xunta e da súa Presidencia, reformada pola Lei 11/1988, do 20 de outubro, e para a debida aplicación dos créditos orzamentarios para o fin para o que foron establecidos,
DISPOÑO:
Artigo 1º.-Obxecto.
Esta orde ten por obxecto establecer as bases reguladoras e convocar subvencións en réxime de concorrencia competitiva ás entidades privadas sen ánimo de lucro para a realización de programas de cooperación na atención, apoio á rehabilitación e prevención de recaídas do alcoholismo, e doutros programas de carácter sociosanitario para a atención, apoio e axuda a persoas afectadas de enfermidades crónicas con dano cerebral adquirido, enfermidades raras, trastorno mental persistente con problemática adictiva asociada e trastorno do espectro autista, coa finalidade de aumentar a autonomía, paliar as posibles limitacións e favorecer a rehabilitación e integración dos ditos colectivos con especiais necesidades de atención sociosanitaria.
Artigo 2º.-Requisitos dos solicitantes.
1. Para ser beneficiario das subvencións publicadas nesta orde será indispensable cumprir os seguintes requisitos:
a) Ser unha entidade privada sen ánimo de lucro cuxos fins estatutarios principais sexan a realización de actividades de apoio e axuda ao colectivo a que se dirixen os programas de atención sociosanitaria para os que solicitan a subvención: alcohol, alcohol e outras adiccións sen substancia, dano cerebral adquirido, enfermidades raras, trastorno mental persistente con problemática adictiva asociada e trastorno do espectro autista.
b) Estar legalmente constituídas, polo menos, con dous anos de anterioridade á data de publicación da convocatoria, coa excepción das federacións constituídas recentemente que estean integradas maioritariamente por asociacións cuxa antigüidade sexa superior aos dous anos. Así mesmo, deberán estar debidamente inscritas no correspondente rexistro administrativo.
c) Desenvolver a súa actividade na Comunidade Autónoma de Galicia.
d) Estar ao día no cumprimento das obrigas tributarias e fronte á Seguridade Social impostas polas disposicións vixentes.
e) Ter un horario mínimo de atención ao público, mínimo de tres horas, para dar información e prestar axuda principalmente ás persoas afectadas pola problemática referida.
2. Non poderán obter a condición de beneficiario as entidades en que concorra algunha das circunstancias reguladas no artigo 10 da Lei 9/2007, do 13 de xuño, de subvencións de Galicia. Esta circunstancia deberá acreditarse mediante unha declaración responsable por parte do solicitante consonte o anexo I desta orde.
3. Estes requisitos deberán cumprirse na data de finalización da presentación das solicitudes e manterse ao longo do período para o que se concede a subvención das actividades obxecto desta orde.
4. Calquera alteración das condicións tidas en conta para a concesión da subvención dará lugar ao reintegro da subvención outorgada.
Artigo 3º.-Tipos de subvencións.
As subvencións que se poderán solicitar son de dous tipos:
A. Para desenvolver programas de cooperación na atención, apoio á rehabilitación e prevención de recaídas polo consumo prexudicial de alcohol, poderanse solicitar os seguintes:
a) Programas de apoio á abstinencia, promoción de estilos de vida e hábitos saudables para persoas non sometidas a tratamento ambulatorio.
b) Programas de prevención de recaídas dirixidos a pacientes que se atopen en tratamento ambulatorio e que están en proceso de rehabilitación.
c) Programas de apoio a colectivos de especial vulnerabilidade como mulleres, mozos e adolescentes; así como a persoas afectadas por trastorno mental persistente con problemática adictiva alcohólica asociada.
B. Para desenvolver outros programas de carácter sociosanitario coa finalidade de aumentar a autonomía, paliar as posibles limitacións e favorecer a rehabilitación e integración de determinados colectivos con especiais necesidades de atención sociosanitaria, poderanse solicitar os seguintes:
a) Programas sociosanitarios de apoio á rehabilitación de persoas afectadas por dano cerebral adquirido (DCA).
b) Programas sociosanitarios de apoio á rehabilitación de persoas afectadas por enfermidades raras.
c) Programas sociosanitarios de apoio á rehabilitación de persoas afectadas por trastorno mental persistente con problemática adictiva non alcohólica asociada.
d) Programas sociosanitarios dirixidos a persoas afectadas por trastorno do espectro autista.
A entidade deberá contar coa estrutura axeitada para levar a cabo estes programas. Todos os programas deberán estar avaliados e supervisados por un profesional con titulación universitaria, da que deberá xuntar orixinal ou copia compulsada, relacionada coas actividades que se van desenvolver.
O outorgamento dunha das axudas será incompatible coa concesión de calquera outra axuda outorgada ao abeiro desta orde, sempre que se trate de axudas pertencentes aos diferentes tipos (A ou B).
O número de programas para os que se poderá solicitar axuda será como máximo de tres en cada tipo de subvención (A ou B), indicando a orde de prioridade entre eles, dos cales a Subdirección Xeral de Xestión Sociosanitaria e Saúde Mental valorará como máximo dous.
Artigo 4º.-Créditos orzamentarios e contía das subvencións.
1. Para as subvencións que se concedan na execución desta orde destínase un crédito inicial de 280.000 , dos orzamentos xerais da Comunidade Autónoma de Galicia para o ano 2010, que se satisfarán con cargo ás seguintes aplicacións:
a) Para as subvencións tipo A destinarase a cantidade de 190.000 , con cargo á aplicación 5001.413A.481.21 e co código de proxecto 201000061.
b) Para as subvencións tipo B destinarase a cantidade de 90.000 , con cargo á aplicación 5001.413A.481.12 e co código de proxecto 201000060.
2. Quedarán excluídos desta orde de subvencións todos aqueles programas solicitados por aquelas asociacións incluídas nas federacións solicitantes.
3. As axudas que se concedan ao abeiro desta orde poderán financiar total ou parcialmente o gasto das actividades subvencionables e serán compatibles coa percepción doutras subvencións, axudas, ingresos ou recursos para a mesma finalidade. Non obstante, o importe das subvencións outorgadas nesta orde non poderá en ningún caso ser de tal contía que, illadamente ou en concorrencia con subvencións ou axudas doutras administracións públicas ou doutros entes públicos ou privados, nacionais ou internacionais, supere o custo das actividades que vai desenvolver o beneficiario.
Artigo 5º.-Réxime de outorgamento.
A concesión das subvencións farase en réxime de concorrencia competitiva.
Artigo 6º.-Solicitudes e documentación requirida.
1. A solicitude de subvención realizarase segundo o modelo normalizado que se publica como anexo I a esta orde, subscrita pola persoa que teña a representación legal da entidade solicitante e dirixida á presidenta do Servizo Galego de Saúde, edificio administrativo San Lázaro s/n, 15703 Santiago de Compostela, á cal se achegará a seguinte documentación:
1.1. Documentación común.
a) Documentación que acredite a representación da entidade.
b) Copia compulsada ou lexitimada da tarxeta de identificación fiscal da entidade.
c) Copia compulsada ou lexitimada dos estatutos da entidade.
d) Balance ou xustificación dos ingresos e gastos da entidade referido ao exercicio económico 2009.
e) Memoria da entidade correspondente ao ano 2009 segundo modelo que se publica como anexo II.
f) Declaración do conxunto de todas as solicitudes de axudas efectuadas ou concedidas, para a mesma finalidade, das distintas administracións públicas ou doutros entes públicos ou privados (indicando o número de boletín da publicación); así como de non atoparse incursa en ningunha das prohibicións para obter a condición de beneficiario que establece o artigo 10 da Lei 9/2007, do 13 de xuño, de subvencións de Galicia (anexo III).
g) Declaración responsable de estar ao día no cumprimento das obrigas tributarias e da Seguridade Social, e de non ser debedor por resolución de procedencia de reintegro.
1.2. Documentación obrigatoria que hai que achegar en relación con cada programa solicitado:
a) Denominación do programa.
b) Clase de programa segundo a clasificación establecida no artigo 3º.
c) Descrición e metodoloxía aplicada a cada programa.
d) Obxectivos que se pretenden acadar e indicadores de seguimento e avaliación.
e) Poboación a que vai dirixido e criterios de inclusión.
f) Datas de realización.
g) Recursos humanos e materiais con que conta a entidade para levar a cabo o programa.
h) Cualificación profesional do persoal que vai levar a cabo o programa, indicando o nome, os apelidos e a cualificación profesional.
i) Cualificación profesional do responsable do programa, indicando nome e apelidos.
j) Valoración económica do programa.
k) Desagregación dos gastos previstos para a súa realización.
l) Lingua oficial elixida para o seu desenvolvemento.
2. As solicitudes de subvención presentaranse por calquera dos procedementos establecidos no artigo 38.4º da Lei 30/1992, do 26 de novembro, de réxime xurídico das administracións públicas e do procedemento administrativo común, modificada pola Lei 4/1999, do 13 de xaneiro.
3. O prazo de presentación de solicitudes será dun mes contado a partir do día seguinte ao da publicación desta orde no Diario Oficial de Galicia.
Artigo 7º.-Criterios de valoración das solicitudes.
Para a adxudicación destas subvencións teranse en conta os seguintes criterios de valoración e a súa ponderación.
1. Valoración da entidade solicitante (40 puntos):
a) Implantación (máximo 10 puntos): valorarase o maior ámbito territorial de implantación da entidade.
-Asociación independente: 3 puntos.
-Asociación pertencente a unha federación: 7 puntos.
-Federación de ámbito autonómico: 10 puntos.
-Outras entidades: 3 puntos.
b) Antigüidade (máximo 5 puntos): cada dous anos desde a creación da entidade valorarase con 1 punto.
c) Grao de consolidación e experiencia da entidade no campo de atención ao alcoholismo, dano cerebral adquirido, enfermidades raras, enfermidade mental grave con problemática adictiva asociada ou trastorno do espectro autista (máximo 5 puntos): 1 punto por cada ano no que a entidade obtivese unha axuda para a realización deste tipo de programas.
d) Calidade na xestión da entidade (máximo 5 puntos): mediante o desenvolvemento, implantación e mantemento de sistemas de xestión de calidade ou procesos de autoavaliación e mellora continua de forma periódica, debidamente acreditados mediante premios ou recoñecementos de calidade.
Auditoría interna: 3 puntos.
Auditoría externa: 5 puntos.
e) Grao de dedicación (máximo 15 puntos):
-Asociación ou entidade dedicada exclusivamente á atención da problemática do alcohol; alcohol e outras adiccións sen substancia; dano cerebral adquirido; enfermidades raras; enfermidade mental grave con problemática adictiva asociada ou trastorno do espectro autista: 15 puntos.
-Asociación ou entidade non dedicada exclusivamente ás devanditas problemáticas: 3 puntos.
2. Valoración dos programas (60 puntos):
a) Amplitude territorial do programa (máximo 10 puntos):
Un concello: 3 puntos.
De dous a cinco concellos: 7 puntos.
Máis de cinco concellos: 10 puntos.
b) Contido e calidade do programa (máximo de 35 puntos):
1. Contido técnico do programa/ metodoloxía: nº de horas, nº de profesionais para levar a cabo o programa, poboación a que vai dirixido, datas de realización, especificidade e fundamentos bibliográficos para levar a cabo o/s programa/s (7 puntos).
2. Descrición das actividades que se pretenden realizar (7 puntos).
3. Indicadores de seguimento e control desas actividades (7 puntos).
4. Adecuación aos obxectivos propostos (7 puntos).
5. Programas innovadores e aplicación de novas tecnoloxías (7 puntos).
c) Que as actividades e programas que desenvolva a entidade sexan realizadas onde non haxa dispositivos de saúde mental nin dispositivos asistenciais conveniados que cubran as necesidades de atención sociosanitaria relacionadas cos ditos programas: 5 puntos.
d) Que as actividades do programa tendan a complementar os programas previstos nas liñas estratéxicas do Sistema Nacional de Saúde para o ano 2010 e as Estratexias Sergas 2014. A sanidade pública ao servizo do paciente: 5 puntos.
e) Polo uso do galego nos programas: 5 puntos.
As solicitudes serán baremadas ata un máximo de 100 puntos:
1. A valoración obtida pola aplicación dos criterios referidos á entidade solicitante non poderá superar os 40 puntos.
2. Cada programa valorarase por separado ata un máximo de 60 puntos, puntuación á cal se engadirá a acadada pola entidade, de tal maneira que na orde final de prelación, que se recollerá nunha listaxe ordenada de maior a menor, unha mesma entidade pode acadar unha orde diferente en función de cada programa presentado e avaliado.
O crédito destinado a este tipo de axudas, segundo se recolle no artigo 4º, distribuirase proporcionalmente aos puntos obtidos por cada entidade sen que supere o importe solicitado por esta. Este crédito concederase para un máximo de 25 axudas do tipo A e 10 do tipo B segundo a orde final de prelación.
A Subdirección Xeral de Xestión Sociosanitaria e Saúde Mental poderá realizar os axustes que considere axeitados sobre calquera dos elementos integrantes do programa, sempre orientados a garantir a súa factibilidade, eficiencia e o respecto aos principios éticos aplicables.
Se a entidade beneficiaria renunciase á axuda destinada a algún dos programas e, como consecuencia do límite orzamentario que establece o artigo 4º.1, quedasen programas sen recibir axuda, aquela adxudicarase ao seguinte programa que figure na prelación resultante deste artigo 7º.
Artigo 8º.-Instrución e comisión de valoración.
1. Rematado o prazo de presentación de solicitudes, a Subdirección Xeral de Xestión Sociosanitaria e Saúde Mental, como órgano instrutor, examinará a documentación presentada, reclamándolles por escrito aos interesados os datos, documentos e aclaracións que se consideren necesarios para completar o expediente, con indicación de que, se así non o fixeren nun prazo de dez días, considerarase que desisten da súa petición, de acordo co disposto no artigo 71 da Lei 30/1992, do 26 de novembro, de réxime xurídico das administracións públicas e do procedemento administrativo común.
2. Durante a instrución do procedemento constituirase como órgano colexiado unha comisión de valoración que, de acordo cos criterios de valoración establecidos no artigo seguinte, avaliará os programas presentados e emitirá o correspondente informe coa valoración acadada polos ditos programas.
Esta comisión estará integrada polos seguintes membros:
-A subdirectora xeral de Xestión Sociosanitaria e Saúde Mental, que actuará como presidenta.
-O xefe do Servizo de Xestión Sociosanitaria.
-O xefe do Servizo de Saúde Mental e Asistencia a Drogodependencias.
-Dous técnicos/as da devandita subdirección, asumindo un deles a secretaría.
Esta comisión poderá estar asistida polos técnicos que se coiden oportunos en número non superior a 3, por proposta da presidenta do devandito órgano.
Se por calquera causa algún dos integrantes do órgano colexiado non pode asistir será substituído pola persoa que para o efecto designe a presidenta do dito órgano e, sempre que sexa posible, o dito nomeamento recaerá noutra persoa da mesma subdirección ou servizo ao que pertenza o substituído.
3. A Subdirección Xeral de Xestión Sociosanitaria e Saúde Mental, unha vez avaliadas as solicitudes e emitido informe da comisión de valoración, realizará a proposta de resolución.
Artigo 9º.-Resolución do procedemento e a súa notificación.
1. Os interesados propostos como beneficiarios disporán dun prazo de dez días para a súa aceptación, transcorrido o cal sen que se producise manifestación expresa se entenderá tacitamente aceptada.
2. Correspóndelle á conselleira de Sanidade e presidenta do Servizo Galego de Saúde resolver o procedemento.
3. As resolucións serán motivadas e notificadas aos interesados no prazo máximo de seis meses contados a partir do día seguinte ao da publicación desta orde. De non mediar resolución expresa no citado prazo, os interesados poderán entender desestimada a súa solicitude por silencio administrativo.
A resolución deberá ser notificada aos beneficiarios de forma individualizada, de acordo co previsto no artigo 58 da Lei 30/1992, do 26 de novembro.
4. De conformidade co previsto no artigo 15.1º da Lei 9/2007, do 13 de xuño, os órganos administrativos concedentes procederán a publicar, no Diario Oficial de Galicia, as subvencións concedidas con expresión da convocatoria, o programa e crédito orzamentario ao cal se imputen, o beneficiario, a cantidade concedida e a finalidade ou finalidades da subvención.
5. Igualmente, de conformidade co artigo 13.4º da Lei 4/2006, do 30 de xuño, de transparencia e boas prácticas na Administración pública galega, a consellería publicará na súa páxina web oficial a relación de beneficiarios e o importe e finalidade das axudas concedidas, polo que a solicitude leva implícita a autorización para o tratamento necesario dos datos das entidades beneficiarias e da súa publicación na citada páxina web.
Artigo 10º.-Recursos.
As resolucións que se diten ao abeiro desta orde porán fin á vía administrativa e contra elas poderase recorrer potestativamente en reposición ante a presidenta do Servizo Galego de Saúde, no prazo dun mes contado desde o día seguinte ao da notificación, se o acto é expreso, ou de tres meses se non o é, contado desde o día seguinte a aquel en que se produza o acto presunto, de acordo co previsto no artigo 116 da Lei 30/1992, do 26 de novembro, ou ben seren impugnadas directamente ante a orde xurisdicional contencioso-administrativa, no prazo de dous meses contado desde o día seguinte á data de notificación, de conformidade co previsto na Lei 29/1998, do 13 de xullo, reguladora da xurisdición contencioso-administrativa e sen prexuízo de que os interesados poidan exercer calquera outro recurso que coiden oportuno.
Artigo 11º.-Xustificación e pagamento.
1. Poderá realizarse un pagamento parcial de ata o 80% do importe da subvención concedida e por conta da liquidación definitiva, logo da presentación dos orixinais ou das copias compulsadas ou lexitimadas dos xustificantes que acrediten ter realizado un gasto por importe igual ou superior a aquel, así como dos correspondentes xustificantes de pagamento, acompañados dunha relación ordenada deles, onde se faga constar o acredor e o documento, a data de expedición, a data de pagamento, o concepto, o importe, e da certificación expedida polo secretario ou representante da entidade que acredite que os gastos que se xustifican se aplicaron para os fins para os que a subvención foi concedida; así como a certificación bancaria a nome da entidade onde conste o seu número de conta.
A porcentaxe restante da subvención non se fará efectiva ata que estean integramente xustificados a totalidade dos gastos correspondentes á actividade subvencionada.
2. De acordo co artigo 65.4º h) do regulamento e tendo en conta o obxecto desta orde, os beneficiarios das axudas concedidas quedan exonerados da constitución de garantía.
3. A xustificación final realizarase logo do cumprimento da finalidade e demais condicións desta orde nos termos recollidos nos artigos 28, 29 e 30 da Lei 9/2007, do 13 de xuño, de subvencións de Galicia, así como no artigo 41 e 42 do Decreto 11/2009, do 8 de xaneiro, polo que se aproba o seu regulamento, achegando a seguinte documentación:
-Orixinais ou copias compulsadas dos xustificantes de gastos ocasionados e pagamentos realizados no desenvolvemento das actividades do programa, xunto cunha relación ordenada e detallada deles.
-Declaración das actividades realizadas e financiadas do programa obxecto da subvención, indicando o custo repercutido para a entidade.
-Certificación da entidade onde se faga constar que os gastos que se xustifican se ocasionaron no desenvolvemento de actividades obxecto desta subvención e que foron debidamente aboados.
-Declaración complementaria do conxunto das axudas solicitadas, tanto as aprobadas ou concedidas como as pendentes de resolución, para o mesmo programa, das distintas administracións públicas competentes ou das súas entidades vinculadas ou dependentes.
4. Cando o importe dalgún xustificante non se impute totalmente á finalidade do programa subvencionado con estas axudas, indicarase a contía exacta que resulte afectada.
5. No caso de que o interesado non realice o 100% da actividade obxecto da axuda, só percibirá a parte proporcional correspondente á actividade realizada, reducíndose proporcionalmente a subvención concedida ou aboada.
6. Consideraranse gastos subvencionables os destinados a sufragar os gastos correntes e de persoal necesarios para a realización dos programas subvencionados. Para estes efectos, serán gastos subvencionables os realizados desde o 1 de xaneiro de 2010 ata o 30 de novembro do mesmo ano.
7. As facturas deberán estar debidamente cubertas de acordo coa normativa vixente.
8. A documentación xustificativa dos gastos dirixirase á Subdirección Xeral de Xestión Sociosanitaria e Saúde Mental, que emitirá informe favorable de ser conforme.
9. Establécese como data límite para presentar os xustificantes o 30 de novembro de 2010.
10. Os programas obxecto destas subvencións deberán levarse a cabo ao longo do ano 2010.
11. Así mesmo, as entidades subvencionadas deberán presentar con anterioridade ao día 31 de xaneiro do exercicio seguinte unha memoria dos programas realizados e financiados coa presente subvención ao longo do ano 2010.
Artigo 12º.-Obrigas dos beneficiarios.
1. Someterse ás actuacións de comprobación que efectuará o órgano concedente ou a entidade colaboradora, se é o caso, así como a calquera outra actuación de comprobación e control financeiro que poidan realizar os órganos de control competentes, tanto autonómicos como estatais ou comunitarios, para o que se achegará canta información lle sexa requirida no exercicio das actuacións anteriores.
2. Así mesmo, deberanlle comunicar ao órgano concedente ou á entidade colaboradora a obtención doutras subvencións, axudas, ingresos ou recursos que financien as actividades subvencionadas, así como a modificación das circunstancias que fundamentasen a concesión da subvención.
3. As entidades beneficiarias e os terceiros relacionados co obxecto da subvención ou coa súa xustificación estarán obrigados a prestar colaboración e facilitar toda a información que lles sexa requirida pola Intervención Xeral da Comunidade Autónoma, polo Tribunal de Contas e polo Consello de Contas no exercicio das súas funcións de fiscalización e control do destino das subvencións, así como aos órganos que, de acordo coa normativa comunitaria, teñan atribuídas funcións de control financeiro.
4. Así mesmo, ademais do cumprimento das obrigas recollidas no artigo 11 da Lei 9/2007, de subvencións de Galicia, as entidades beneficiarias estarán obrigadas a coordinarse cos profesionais da Subdirección Xeral de Xestión Sociosanitaria e Saúde Mental para o mellor desenvolvemento dos programas subvencionados.
Artigo 13º.-Revogación e reintegro.
No caso de producirse algunha das causas establecidas no artigo 33 da Lei 9/2007, do 13 de xuño, así como o establecido no artigo 74 e seguintes do Decreto 11/2009, do 8 de xaneiro, polo que se aproba o seu regulamento, procederase á revogación da subvención así como ao reintegro, se é o caso, da subvención percibida e dos xuros de demora correspondentes.
Artigo 14º.-Réxime sancionador.
No tocante ao réxime sancionador, será de aplicación o establecido no título IV da Lei 9/2007, do 13 de xuño, de subvencións de Galicia.
Artigo 15º.-Rexistro Público de Subvencións.
As axudas concedidas ao abeiro desta orde inscribiranse no Rexistro Público de Subvencións, de conformidade co disposto no artigo 5 da Lei orgánica 15/1999, do 13 de decembro, de protección de datos de carácter persoal, os interesados poderán exercer os dereitos alí contidos, así como o seu dereito a que non se fagan públicos os seus datos cando concorra algunha das causas previstas na letra d) do punto 2 do artigo 15º desta lei.
Disposicións derradeiras
Primeira.-Nos aspectos non contidos nesta orde aplicarase o disposto na Lei 9/2007, do 13 de xuño, de subvencións de Galicia, e no Decreto 11/2009, do 8 de xaneiro, polo que se aproba o seu regulamento; e, supletoriamente, na Lei 38/2003, do 17 de novembro, xeral de subvencións, e no seu regulamento, aprobado polo Real decreto 887/2006, do 21 de xullo.
Segunda.-A conselleira de Sanidade e presidenta do Servizo Galego de Saúde ditará as disposicións necesarias para a aplicación do disposto nesta orde.
Terceira.-Esta orde entrará en vigor o día seguinte ao da súa publicación no Diario Oficial de Galicia.
Santiago de Compostela, 13 de setembro de 2010.
Pilar Farjas Abadía
Conselleira de Sanidade
Ver referencia pdf "18300D004P007.PDF"